               EUROPSKA KOMISIJA
            Bruxelles, 7.5.2015.
            COM(2015) 209 final
            Embargo vista
            Preporuka za
            ODLUKU VIJEĆA
            o nametanju novčane kazne Španjolskoj za manipuliranje podacima o deficitu u Autonomnoj zajednici Valenciji

               OBRAZLOŽENJE

               1.Kontekst preporuke

               U skladu s člankom 126. stavkom 1. Ugovora o funkcioniranju Europske unije (UFEU), države članice izbjegavaju prekomjerni državni deficit. Podaci o državnom deficitu i dugu koji su povezani s primjenom članaka 121. i 126. UFEU-a ili primjenom Protokola o postupku u slučaju prekomjernog deficita koji je priložen Ugovorima od ključne su važnosti za koordinaciju ekonomskih politika u Uniji.

               Uredbom (EU) br. 1173/2011 Europskog parlamenta i Vijeća od 16. studenoga 2011. o učinkovitoj provedbi proračunskog nadzora u europodručju
                  1
                utvrđuje se sustav sankcija za učinkovitiju provedbu proračunskog nadzora u europodručju. U tom kontekstu, kako bi se spriječilo pogrešno prikazivanje podataka o državnom deficitu i o dugu, bez obzira na to je li namjerno ili zbog krajnje nepažnje, u članku 8. stavku 1. Uredbe predviđa se da Vijeće na preporuku Komisije može odlučiti nametnuti novčanu kaznu državi članici koja je odgovorna za takvo djelo.

               Člankom 8. stavkom 3. Uredbe (EU) br. 1173/2011 Komisiju se ovlašćuje da provede sve potrebne istrage ako smatra da postoje ozbiljni pokazatelji o postojanju činjenica koje bi mogle predstavljati pogrešno prikazivanje podataka o državnom deficitu i o dugu. Komisija je 11. srpnja 2014. pokrenula istragu o manipuliranju statističkim podacima u Španjolskoj kako je navedeno u Uredbi (EU) br. 1173/2011.

               Preliminarni nalazi istrage o manipuliranju statističkim podacima u Španjolskoj kako je navedeno u Uredbi (EU) br. 1173/2011 poslani su Španjolskoj 19. veljače 2015. radi podnošenja primjedaba u skladu sa zahtjevom iz članka 6. Delegirane odluke Komisije 2012/678/EU. Komisija je pozvala Španjolsku da do 19. ožujka 2015. podnese pisane primjedbe o preliminarnim nalazima.  Španjolska je dostavila svoje pisane primjedbe 24. ožujka 2015.

               Komisija je [xx.] svibnja 2015. donijela Izvješće o istrazi povezanoj s manipuliranjem statističkim podacima u Španjolskoj kako je navedeno u Uredbi (EU) br. 1173/2011
                  2
                (dalje u tekstu „Izvješće”), uzimajući u obzir pisane primjedbe koje je podnijela Španjolska.

               U Izvješću se zaključuje da je tijelo državnog sektora Kraljevine Španjolske, Regionalni revizorski ured Autonomne zajednice Valencije (IGGV), odgovorno za krajnju nepažnju u vezi s nebilježenjem rashoda u zdravstvu i nepoštovanjem obračunskog načela u nacionalnim računima (ESA 95), što je uzrokovalo netočno izvješćivanje o podacima o državnom deficitu Španjolske Eurostatu u ožujku 2012. Zaključuje se osim toga i da nebilježenje rashoda nije ispravljeno unatoč javno dostupnim informacijama o postojanju i ozbiljnosti problema u izvješćima Regionalnog revizorskog suda.

               Uvjeti iz članka 8. stavka 1. Uredbe (EU) br. 1173/2011 na temelju kojih se predlaže da Vijeće nametne novčanu kaznu državi članici ispunjeni su pogrešnim prikazivanjem podataka o deficitu do kojeg je došlo kada je Španjolska dostavila netočne podatke Eurostatu u ožujku 2012., odnosno nakon stupanja na snagu Uredbe 13. prosinca 2011. U skladu s člankom 8. stavkom 2. Uredbe, iznos novčane kazne ne smije premašiti 0,2 % posljednjeg bruto domaćeg proizvoda (BDP-a) predmetne države članice.

               2.Izračun novčane kazne

               U skladu s člankom 14. Delegirane odluke Komisije 2012/678/EU od 29. lipnja 2012. o istragama i novčanim kaznama povezanima s manipuliranjem statistikama kako je navedeno u Uredbi (EU) br. 1173/2011
                  3
               , Komisija treba osigurati da je predložena novčana kazna učinkovita, proporcionalna i odvraćajuća. Utvrđivanje novčane kazne odvija se u dvije faze. Komisija najprije određuje referentni iznos. U drugoj fazi Komisija može, u skladu sa specifičnim okolnostima predmeta, prilagoditi taj referentni iznos uvećavanjem ili smanjivanjem.

               U skladu s člankom 14. stavkom 2. Delegirane odluke Komisije 2012/678/EU, referentni iznos novčane kazne koja se nameće iznosi 5 % učinka pogrešnog prikazivanja na deficit opće države Španjolske u relevantnim godinama koje su obuhvaćene obaviješću u kontekstu postupka prekomjernog deficita (EDP). Revizijom rashoda o kojima je Kraljevina Španjolska izvijestila u obavijesti o EDP-u u travnju 2012., a koji se (uglavnom) odnose na neplaćene rashode u zdravstvu, utvrđena je razlika u iznosu od 1,893 milijarde EUR. Referentni je iznos stoga 94,65 milijuna EUR.

               Uzimajući u obzir kriterije iz članka 14. stavka 3. točke (a) Delegirane odluke Komisije 2012/678/EU, u Izvješću se zaključuje da pogrešno prikazivanje podataka nije imalo znatan učinak na funkcioniranje osnaženoga gospodarskog upravljanja Unijom zbog ograničenog učinka na ukupni deficit Kraljevine Španjolske. Osim toga, uzimajući u obzir činjenicu da su točni podaci dostavljeni ubrzo nakon objave netočnih podataka o deficitu za Španjolsku u travnju 2012., čime je omogućeno provođenje revizije tih podataka za Španjolsku još u 2012. godini, Komisija smatra da bi se na temelju toga te s obzirom na konkretne okolnosti Kraljevini Španjolskoj moglo odobriti smanjenje novčane kazne.

               Uzimajući u obzir kriterije iz članka 14. stavka 3. točke (b) Delegirane odluke Komisije 2012/678/EU, Izvješćem se ukazuje na to da je pogrešno prikazivanje bilo posljedica krajnje nepažnje. U zaključcima Izvješća ne navodi se da je pogrešno prikazivanje bilo namjerno te se na temelju toga i s obzirom na konkretne okolnosti iznos novčane kazne ne prilagođava.

               Uzimajući u obzir kriterije iz članka 14. stavka 3. točke (c) Delegirane odluke Komisije 2012/678/EU, u Izvješću se zaključuje da je za pogrešno prikazivanje podataka bilo odgovorno jedno tijelo državnog sektora Kraljevine Španjolske (vidjeti odjeljak 3. Izvješća). Komisija smatra da bi se na temelju toga te s obzirom na konkretne okolnosti Kraljevini Španjolskoj moglo odobriti smanjenje novčane kazne.

               Iako se u Izvješću zaključuje i da su informacije o postojanju i ozbiljnosti problema bile javno dostupne niz godina u izvješćima Regionalnog revizorskog suda, te okolnosti nisu uzete u obzir u pogledu povećanja novčane kazne jer tijekom većeg dijela razdoblja pod istragom, odnosno do stupanja na snagu Uredbe (EU) br. 1173/2011 13. prosinca 2011., nisu predviđene sankcije za države članice koje pogrešno prikazuju podatke o državnom deficitu i dugu.

               Uzimajući u obzir kriterije iz članka 14. stavka 3. točke (d) Delegirane odluke Komisije 2012/678/EU, polazišna točka jest da se referentni iznos dobiva množenjem najvišeg otkrivenog iznosa s brojem godina, tijekom razdoblja od četiri godine od posljednje obavijesti, u kojima je došlo do predmetnog pogrešnog prikazivanja. U istrazi je otkriveno pogrešno prikazivanje podataka o deficitu opće države za Španjolsku za niz godina s početkom čak od 1988. (vidjeti odjeljke 2.3. i 3. Izvješća). Međutim, imajući na umu činjenicu da je Uredba (EU) br. 1173/2011 stupila na snagu tek 13. prosinca 2011. te da prije tog datuma nisu predviđene sankcije za pogrešno prikazivanje podataka o državnom deficitu i dugu, na temelju toga te s obzirom na konkretne okolnosti, iznos novčane kazne ne prilagođava se.

               Uzimajući u obzir kriterije iz članka 14. stavka 3. točke (e) Delegirane odluke Komisije 2012/678/EU, u Izvješću se zaključuje da su španjolska statistička tijela i sva predmetna tijela uvelike surađivala tijekom istrage te Komisiji dostavila zatražene informacije koje su bile potrebne za istragu (vidjeti odjeljak 3. Izvješća). Komisija smatra da bi se na temelju toga te s obzirom na konkretne okolnosti Kraljevini Španjolskoj moglo odobriti smanjenje novčane kazne. U tom pogledu, Komisija je uzela u obzir i svoju praksu u području tržišnog natjecanja gdje se novčane kazne mogu smanjiti do 50 % na temelju suradnje s Komisijom tijekom istrage.

               Sve u svemu, uzimajući u obzir suradnju Kraljevine Španjolske tijekom istrage kao i daljnje olakotne okolnosti u prethodno navedenom konkretnom slučaju, Komisija predlaže Vijeću da se Španjolskoj nametne kazna u iznosu od 18,93 milijuna EUR, što predstavlja 20 % referentnog iznosa.

               U članku 8. stavku 2. Uredbe (EU) br. 1173/2011 predviđa se da ukupan iznos novčane kazne ne smije premašiti 0,2 % posljednjeg BDP-a Kraljevine Španjolske. Predložena novčana kazna ne premašuje 0,2 % BDP-a Španjolske u 2014.

               3.Zaključak i preporuka

               U Izvješću Komisije, tijelu (IGGV) državnog sektora Kraljevine Španjolske pripisuje se krajnja nepažnja u pogledu nebilježenja rashoda u zdravstvu (i nepoštovanja obračunskog načela) u nacionalnim računima (ESA 95), što je dovelo do netočnog izvješćivanja o podacima o deficitu Eurostatu 2012., odnosno nakon stupanja na snagu Uredbe (EU) br. 1173/2011. Na temelju tih nalaza, Komisija preporučuje Vijeću da Kraljevini Španjolskoj nametne novčanu kaznu u iznosu od 18,93 milijuna EUR.

               Preporuka za

               ODLUKU VIJEĆA

               o nametanju novčane kazne Španjolskoj za manipuliranje podacima o deficitu u Autonomnoj zajednici Valenciji

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1173/2011 Europskog parlamenta i Vijeća od 16. studenoga 2011. o učinkovitoj provedbi proračunskog nadzora u europodručju
                  4
               , a posebno njezin članak 8. stavak 1.,

               uzimajući u obzir Delegiranu odluku Komisije 2012/678/EU od 29. lipnja 2012. o istragama i novčanim kaznama povezanima s manipuliranjem statistikama kako je navedeno u Uredbi (EU) br. 1173/2011
                  5
               ,

               uzimajući u obzir izvješće Komisije o istrazi povezanoj s manipuliranjem statističkim podacima u Španjolskoj, kako je navedeno u Uredbi (EU) br. 1173/2011, doneseno [xx.] svibnja 2015.
                  6
               ,

               uzimajući u obzir preporuku Komisije,

               budući da:

               (1)
                     U skladu s člankom 126. stavkom 1. Ugovora o funkcioniranju Europske unije (UFEU), države članice izbjegavaju prekomjerni državni deficit. Podaci o državnom deficitu i dugu koji su povezani s primjenom članaka 121. i 126. UFEU-a ili primjenom Protokola o postupku u slučaju prekomjernog deficita koji je priložen Ugovorima od ključne su važnosti za koordinaciju ekonomskih politika u Uniji.

               (2)
                     U cilju učinkovitije provedbe proračunskog nadzora u europodručju i sprječavanja pogrešnog prikazivanja podataka o javnom deficitu i o dugu, bez obzira na to je li namjerno ili zbog krajnje nepažnje, Vijeće, koje djeluje na preporuku Komisije, može odlučiti nametnuti novčanu kaznu državi članici koja je odgovorna za takvo djelo.

               (3)
                     Komisija je 11. srpnja 2014. pokrenula istragu o manipuliranju statističkim podacima u Španjolskoj kako je navedeno u Uredbi (EU) br. 1173/2011. Preliminarni nalazi istrage poslani su Španjolskoj 19. veljače 2015. radi podnošenja primjedaba, u skladu sa zahtjevom iz Delegirane odluke Komisije 2012/678/EU. Španjolska je dostavila svoje pisane primjedbe na preliminarne nalaze 24. ožujka 2015.

               (4)
                     Komisija je [xx.] svibnja 2015. donijela izvješće o istrazi povezanoj s manipuliranjem statističkim podacima u Španjolskoj kako je navedeno u Uredbi (EU) br. 1173/2011, uzimajući u obzir pisane primjedbe koje je podnijela Španjolska.

               (5)
                     Zaključak Komisije u tom izvješću jest da je tijelo državnog sektora Španjolske, Regionalni revizorski ured Autonomne zajednice Valencije, odgovorno za krajnju nepažnju u vezi s nebilježenjem rashoda u zdravstvu i nepoštovanjem obračunskog načela u nacionalnim računima, što je pak uzrokovalo netočno izvješćivanje o podacima o državnom deficitu Španjolske Komisiji (Eurostatu) u ožujku 2012. Na temelju nalaza Komisije opravdano je zaključiti da je Španjolska, zbog krajnje nepažnje, dostavila netočne podatke Eurostatu u ožujku 2012. te je time došlo do pogrešnog prikazivanja podataka o deficitu. Zbog toga je nametanje novčane kazne opravdano.

               (6)
                     Novčana kazna ne premašuje 0,2 % bruto domaćeg proizvoda Španjolske u 2014.

               (7)
                     Referentni iznos novčane kazne koja se nameće trebao bi biti 5 % učinka pogrešnog prikazivanja na deficit opće države Španjolske u relevantnim godinama koje su obuhvaćene obaviješću u kontekstu postupka prekomjernog deficita (EDP). Revizijom rashoda o kojima je Kraljevina Španjolska izvijestila u obavijesti o EDP-u u travnju 2012. utvrđena je razlika u iznosu od 1,893 milijardi EUR. Referentni iznos bi stoga trebao biti 94,65 milijuna EUR.

               (8)
                     Uzimajući u obzir kriterije iz članka 14. stavka 3. točke (a) Delegirane odluke Komisije 2012/678/EU, u izvješću Komisije zaključuje se da pogrešno prikazivanje podataka nije imalo znatan učinak na funkcioniranje osnaženoga gospodarskog upravljanja Unijom zbog ograničenog učinka na ukupni deficit Kraljevine Španjolske. Osim toga, u izvješću Komisije zaključuje se i da su točni podaci dostavljeni ubrzo nakon objave netočnih podataka o deficitu za Španjolsku u travnju 2012., čime je omogućeno provođenje revizije tih podataka za Španjolsku još u 2012. godini. Zbog toga je smanjenje novčane kazne opravdano.

               (9)
                     Uzimajući u obzir kriterije iz članka 14. stavka 3. točke (b) Delegirane odluke Komisije 2012/678/EU, u izvješću Komisije zaključuje se da je pogrešno prikazivanje bilo posljedica krajnje nepažnje. U tom se pogledu iznos novčane kazne ne bi trebao prilagođavati.

               (10)
                     Uzimajući u obzir kriterije iz članka 14. stavka 3. točke (c) Delegirane odluke Komisije 2012/678/EU, u izvješću Komisije zaključuje se da je za pogrešno prikazivanje podataka bilo odgovorno jedno tijelo državnog sektora Španjolske. Zbog toga je smanjenje novčane kazne opravdano.

               (11)
                     Uzimajući u obzir kriterije iz članka 14. stavka 3. točke (d) Delegirane odluke Komisije 2012/678/EU, u izvješću Komisije zaključuje se da se nametanje novčane kazne može temeljiti na djelovanjima države članice koja se odnose na razdoblje između 13. prosinca 2011., kada je Uredba (EU) br. 1173/2011 stupila na snagu, i početka istrage. Zaključuje se i da su podaci o deficitu o kojima se netočno izvijestilo u obavijesti o EDP-u u listopadu 2012. ispravljeni. Zbog toga se iznos novčane kazne ne bi trebao prilagođavati na temelju trajanja pogrešnog prikazivanja.

               (12)
                     Uzimajući u obzir kriterije iz članka 14. stavka 3. točke (e) Delegirane odluke Komisije 2012/678/EU, u izvješću Komisije zaključuje se da su španjolska statistička tijela i sva predmetna tijela uvelike surađivala tijekom istrage. Zbog toga je smanjenje novčane kazne opravdano.

               (13)
                     Uzimajući u obzir te okolnosti, iznos novčane kazne koja se treba nametnuti Španjolskoj trebao bi biti 18,93 milijuna EUR,

               DONIJELO JE OVU ODLUKU:

               Članak 1.

               Španjolskoj se nameće novčana kazna u iznosu od 18,93 milijuna EUR za pogrešno prikazivanje, zbog krajnje nepažnje, podataka o državnom deficitu, kao što je utvrđeno u izvješću Europske komisije o istrazi povezanoj s manipuliranjem statističkim podacima u Španjolskoj kako je navedeno u Uredbi (EU) br. 1173/2011.

               Članak 2.

               Ova Odluka upućena je Kraljevini Španjolskoj.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 306, 23.11.2011., str. 1.

                     (2)
                  […]

                     (3)
                  SL L 306, 6.11.2012., str. 21.

                     (4)
                  SL L 306, 23.11.2011, str. 1.

                     (5)
                  SL L 306, 6.11.2012, str. 21.

                     (6)
                  […]


               EUROPSKA KOMISIJA
            Bruxelles, 14.9.2015.
            COM(2015) 430 final
            2015/0193(NLE)
            Prijedlog
            ODLUKE VIJEĆA
            o sklapanju Sporazuma između Europske unije i Republike Palaua o ukidanju viza za kratkotrajni boravak

               OBRAZLOŽENJE

               1.KONTEKST PRIJEDLOGA

               U Uredbi Vijeća (EZ) br. 539/2001
                  1
                navedene su treće zemlje čiji državljani pri prelasku vanjskih granica država članica moraju imati vizu i zemlje čiji su državljani izuzeti od tog zahtjeva. Uredba (EZ) br. 539/2001 primjenjuje se u svim državama članicama, osim Irske i Ujedinjene Kraljevine.

               Uredbom (EU) br. 509/2014 Europskog parlamenta i Vijeća
                  2
                izmijenjena je Uredba (EZ) br. 539/2001 tako što je 19 zemalja prebačeno u Prilog II., u kojem se nalazi popis trećih zemalja čiji su državljani izuzeti od obveze posjedovanja vize. Tih su 19 zemalja sljedeće: Dominika, Grenada, Kiribati, Kolumbija, Maršalovi Otoci, Mikronezija, Nauru, Palau, Peru, Salomonovi Otoci, Samoa, Sveta Lucija, Sveti Vincent i Grenadini, Timor-Leste, Tonga, Trinidad i Tobago, Tuvalu, Ujedinjeni Arapski Emirati i Vanuatu. Uz upućivanje na svaku od tih zemalja u Prilogu II. navedena je sljedeća bilješka: „izuzeće od obveze posjedovanja vize primjenjuje se od dana stupanja na snagu sporazuma o izuzeću od obveze posjedovanja vize koji se treba sklopiti s Europskom unijom”.

               Uredba (EU) br. 509/2014 donesena je 20. svibnja 2014. te je stupila na snagu 9. lipnja 2014. U srpnju 2014. Komisija je Vijeću dostavila preporuku da je ovlasti za početak pregovora o sporazumima o ukidanju viza sa svakom od sljedećih 17 zemalja: Dominikom, Grenadom, Kiribatijem, Maršalovim Otocima, Mikronezijom, Nauruom, Palauom, Salomonovim Otocima, Samoom, Svetom Lucijom, Svetim Vincentom i Grenadinima, Timor-Lesteom, Tongom, Trinidadom i Tobagom, Tuvaluom, Ujedinjenim Arapskim Emiratima i Vanuatuom
                  3
               . Vijeće je 9. listopada 2014. Komisiji dostavilo pregovaračke smjernice.

               Prvi sporazumi o ukidanju viza potpisani su 6. svibnja 2015. (Ujedinjeni Arapski Emirati), 26. svibnja 2015. (Timor-Leste) i 28. svibnja 2015. (Dominika, Grenada, Samoa, Sveta Lucija, Sveti Vincent i Grenadini, Trinidad i Tobago te Vanuatu) i privremeno se primjenjuju od datuma potpisivanja do njihova stupanja na snagu.

               Pregovori s Palauom započeli su 17. prosinca 2014. i odvijali su se putem razmjene pisama. Daljnjim razgovorima postignut je dogovor o svim aspektima. Glavni su pregovarači parafirali sporazum razmjenom pisama 27. svibnja 2015. (Palau) i 10. lipnja 2015. (Unija). Države članice obaviještene su tijekom sastanka Radne skupine za vize u okviru Vijeća koji je održan 15. lipnja 2015.

               2.PRAVNA OSNOVA

               Sa strane Unije, pravna je osnova sporazuma članak 77. stavak 2. točka (a) Ugovora o funkcioniranju Europske unije (UFEU), u vezi s njegovim člankom 218.

               Priloženi prijedlog predstavlja pravni instrument za sklapanje sporazuma. Vijeće će odlučiti kvalificiranom većinom nakon što sporazum u ime Unije potpiše osoba koju je imenovalo predsjedništvo Vijeća te nakon dobivanja suglasnosti Europskog parlamenta u skladu s člankom 218. stavkom 6. drugim podstavkom točkom (a) UFEU-a.

               3.ISHOD PREGOVORA

               Komisija smatra da su ciljevi koje je Vijeće postavilo u svojim pregovaračkim smjernicama postignuti i da je nacrt sporazuma o ukidanju viza prihvatljiv za Uniju.

               Njegov konačan sadržaj može se sažeti kako slijedi:

               Svrha

               Sporazumom se građanima Europske unije i građanima Palaua omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana.

               Kako bi se osiguralo jednako postupanje prema svim građanima EU-a, u sporazum je uključena odredba prema kojoj Palau može suspendirati primjenu sporazuma ili ga raskinuti samo u odnosu na sve države članice Europske unije te da i Unija može suspendirati primjenu sporazuma ili ga raskinuti samo u odnosu na sve države članice.

               Posebni položaj Ujedinjene Kraljevine i Irske prikazan je u preambuli.

               Područje primjene

               Ukidanjem viza obuhvaćene su sve kategorije osoba (nositelji običnih, diplomatskih, službenih i posebnih putovnica) čija svrha putovanja ne uključuje obavljanje plaćene aktivnosti. Svaka država članica i Palau mogu za tu kategoriju uvesti obvezu posjedovanja vize za građane druge stranke u skladu s primjenjivim pravom Unije ili nacionalnim pravom. Kako bi se osigurala usklađena provedba, sporazumu je priložena zajednička izjava o tumačenju kategorije osoba koje putuju u svrhu obavljanja plaćene aktivnosti.

               Trajanje boravka

               Sporazumom se građanima Europske unije i građanima Palaua omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana. Zajednička izjava o tumačenju tog razdoblja od 90 dana u bilo kojem razdoblju od 180 dana priložena je sporazumu.

               Sporazumom se uzima u obzir položaj država članica koje još ne primjenjuju u cijelosti schengensku pravnu stečevinu. Sve dok nisu dio schengenskog prostora bez unutarnjih granica, ukidanjem viza državljani Palaua stječu pravo boravka od 90 dana u bilo kojem razdoblju od 180 dana na području svake od tih država članica (trenutačno su to Bugarska, Hrvatska, Cipar i Rumunjska), neovisno o razdoblju izračunatom za cijeli schengenski prostor.

               Teritorijalna primjena

               Sporazum sadržava odredbe o njegovoj teritorijalnoj primjeni: u slučaju Francuske i Nizozemske, ukidanjem viza državljani Palaua imali bi pravo na boravak samo na europskim područjima tih država članica.

               Izjave

               Osim prethodno spomenutih zajedničkih izjava, sporazumu su priložene još dvije zajedničke izjave:

               –o pridruživanju Norveške, Islanda, Švicarske i Lihtenštajna provedbi, primjeni i razvoju schengenske pravne stečevine,

               –o potpunom širenju informacija o sadržaju i posljedicama sporazuma o ukidanju viza i povezanim pitanjima, kao što su uvjeti ulaska.

               4.ZAKLJUČAK

               Imajući na umu navedene rezultate, Komisija predlaže Vijeću da, nakon što dobije suglasnost Europskog parlamenta, odobri Sporazum između Europske unije i Palaua o ukidanju viza za kratkotrajni boravak.

               2015/0193 (NLE)

               Prijedlog

               ODLUKE VIJEĆA

               o sklapanju Sporazuma između Europske unije i Republike Palaua o ukidanju viza za kratkotrajni boravak

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a), u vezi s člankom 218. stavkom 6. drugim podstavkom točkom (a),

               uzimajući u obzir prijedlog Europske komisije,

               uzimajući u obzir suglasnost Europskog parlamenta,

               budući da:

               (1)Komisija je u ime Europske unije pregovarala o Sporazumu s Republikom Palauom (dalje u tekstu „Palau”) o ukidanju viza za kratkotrajni boravak (dalje u tekstu „Sporazum”).

               (2)Sporazum je potpisan, u ime Europske unije, dana ... 2015. i privremeno se primjenjuje od dana nakon tog datuma, podložno njegovu mogućem sklapanju na kasniji datum, u skladu s Odlukom Vijeća .../.../EU od [...].

               (3)Sporazum bi trebalo odobriti.

               (4)Sporazumom se osniva Zajednički odbor za upravljanje Sporazumom, koji donosi svoj poslovnik. Primjereno je osigurati pojednostavnjeni postupak za utvrđivanje stajališta Unije u tom slučaju.

               (5)U skladu s Protokolom o stajalištu Ujedinjene Kraljevine i Irske s obzirom na područje slobode, sigurnosti i pravde te Protokolom o schengenskoj pravnoj stečevini, koji su uključeni u okvir Europske unije i priloženi Ugovoru o Europskoj uniji i Ugovoru o funkcioniranju Europske unije, te potvrđujući da se odredbe Sporazuma ne primjenjuju na Ujedinjenu Kraljevinu i Irsku,

               DONIJELO JE SLJEDEĆU ODLUKU:

               Članak 1.

               Sporazum između Europske unije i Palaua o ukidanju viza za kratkotrajni boravak odobrava se u ime Unije.

               Članak 2.

               Predsjednik Vijeća dostavlja obavijest predviđenu člankom 8. stavkom 1. Sporazuma
                  4
               .

               Članak 3.

               Komisija, uz pomoć stručnjaka iz država članica, predstavlja Uniju u Zajedničkom odboru stručnjaka koji je osnovan na temelju članka 6. Sporazuma.

               Članak 4.

               Stajalište Unije u Zajedničkom odboru stručnjaka u pogledu donošenja njegova poslovnika, kako se zahtijeva člankom 6. stavkom 4. Sporazuma, utvrđuje Komisija nakon savjetovanja s posebnim odborom koji imenuje Vijeće.

               Članak 5.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 81, 21.3.2001., str. 1.)

                     (2)
                  Uredba (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SL L 149, 20.5.2014., str. 67.)

                     (3)
                  COM (2014) 467, 17.7.2014.

                     (4)
                  Datum stupanja na snagu Sporazuma objavit će Glavno tajništvo Vijeća u Službenom listu Europske unije.

    ---documentbreak---

               EUROPSKA KOMISIJA
            Bruxelles, 14.9.2015.
            COM(2015) 430 final
            PRILOG

            Prijedlogu Odluke Vijeća
            o sklapanju Sporazuma između Europske unije i Republike Palaua o ukidanju viza za kratkotrajni boravak

               PRILOG

               Prijedlogu Odluke Vijeća

               o sklapanju Sporazuma između Europske unije i Republike Palaua o ukidanju viza za kratkotrajni boravak

               SPORAZUM

               između Europske unije i Republike Palaua o ukidanju viza za kratkotrajni boravak

               EUROPSKA UNIJA, dalje u tekstu „Unija” ili „EU”, i

               REPUBLIKA PALAU, dalje u tekstu „Palau”,

               dalje u tekstu zajednički „ugovorne stranke”,

               U CILJU daljnjeg razvoja prijateljskih odnosa između ugovornih stranaka i u želji olakšanja putovanja osiguravanjem ulaska i kratkotrajnog boravka bez viza za svoje građane,

               UZIMAJUĆI U OBZIR Uredbu (EU) br. 509/2014 Europskog parlamenta i Vijeća od 15. svibnja 2014. o izmjeni Uredbe Vijeća (EZ) br. 539/2001 o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva
                  1
               , među ostalim, premještanjem 19 trećih zemalja, uključujući Palau, na popis trećih zemalja čiji su državljani izuzeti od obveze posjedovanja vize za kratkotrajni boravak u državama članicama,

               IMAJUĆI NA UMU da se u članku 1. Uredbe (EU) br. 509/2014 navodi da se za tih 19 zemalja izuzeće od obveze posjedovanja vize primjenjuje od dana stupanja na snagu sporazuma o izuzeću od obveze posjedovanja vize koji se treba sklopiti s Unijom,

               ŽELEĆI zaštititi načelo jednakog postupanja prema svim građanima EU-a,

               UZIMAJUĆI U OBZIR činjenicu da osobe koje putuju u svrhu obavljanja plaćene aktivnosti tijekom svojeg kratkotrajnog boravka nisu obuhvaćene ovim Sporazumom pa se stoga na tu kategoriju i dalje primjenjuju odgovarajuća pravila iz prava Unije i nacionalnog prava država članica te nacionalnog prava Palaua o obvezi posjedovanja vize ili o izuzeću od te obveze i o pristupu zapošljavanju,

               UZIMAJUĆI U OBZIR Protokol o stajalištu Ujedinjene Kraljevine i Irske s obzirom na područje slobode, sigurnosti i pravde i Protokol o schengenskoj pravnoj stečevini uključenoj u okvir Europske unije, koji su priloženi Ugovoru o Europskoj uniji i Ugovoru o funkcioniranju Europske unije, te potvrđujući da se odredbe ovog Sporazuma ne primjenjuju na Ujedinjenu Kraljevinu i Irsku,

               SPORAZUMJELE SU SE KAKO SLIJEDI:

               ČLANAK 1.

               Svrha

               Ovim se Sporazumom građanima Unije i građanima Palaua omogućava boravak bez vize na području druge ugovorne stranke od najviše 90 dana u bilo kojem razdoblju od 180 dana.

               ČLANAK 2.

               Definicije

               Za potrebe ovog Sporazuma:

               (a)
                     „država članica” znači bilo koja država članica Unije, osim Ujedinjene Kraljevine i Irske;

               (b)
                     „građanin Unije” znači državljanin države članice kako je definirana u točki (a);

               (c)
                     „građanin Palaua” znači svaka osoba koja ima državljanstvo Palaua;

               (d)
                     „schengenski prostor“ znači prostor bez unutarnjih granica koji se sastoji od područja država članica iz točke (a) koje u cijelosti primjenjuju schengensku pravnu stečevinu;

               ČLANAK 3.

               Područje primjene

               1.
                     Građani Unije koji imaju valjanu običnu, diplomatsku, službenu ili posebnu putovnicu koju je izdala neka od država članica mogu bez vize ući na područje Palaua i na njemu boraviti tijekom razdoblja boravka kako je definirano u članku 4. stavku 1.

               Građani Palaua koji imaju valjanu običnu, diplomatsku, službenu ili posebnu putovnicu koju je izdao Palau mogu bez vize ući na područje država članica i na njemu boraviti tijekom razdoblja boravka kako je definirano u članku 4. stavku 2.

               2.
                     Stavak 1. ovog članka ne primjenjuje se na osobe koje putuju u svrhu obavljanja plaćene aktivnosti.

               Za tu kategoriju osoba svaka država članica može zasebno uvesti obvezu posjedovanja vize za građane Palaua ili je može ukinuti u skladu s člankom 4. stavkom 3. Uredbe Vijeća (EZ) br. 539/2001
                  2
               .

               Palau može za tu kategoriju osoba donijeti odluku o obvezi posjedovanja vize ili o njezinu ukidanju za građane svake države članice zasebno u skladu sa svojim nacionalnim pravom.

               3.
                     Ukidanje viza predviđeno ovim Sporazumom primjenjuje se ne dovodeći u pitanje propise ugovornih stranaka u vezi s uvjetima za ulazak i kratkotrajni boravak. Države članice i Palau zadržavaju pravo odbiti ulazak i kratkotrajni boravak na svojim područjima ako nije ispunjen jedan od tih uvjeta ili više njih.

               4.
                     Ukidanje viza primjenjuje se bez obzira na vrstu prijevoza kojim se koristi za prelazak granica ugovornih stranaka.

               5.
                     Pitanja koja nisu obuhvaćena ovim Sporazumom uređena su pravom Unije, nacionalnim pravom država članica i nacionalnim pravom Palaua.

               ČLANAK 4.

               Trajanje boravka

               1.
                     Građani Unije mogu boraviti na području Palaua najviše 90 dana u bilo kojem razdoblju od 180 dana.

               2.
                     Građani Palaua mogu boraviti na području država članica koje u cijelosti primjenjuju schengensku pravnu stečevinu najviše 90 dana u bilo kojem razdoblju od 180 dana. To razdoblje izračunava se neovisno o bilo kojem boravku u državi članici koja još ne primjenjuje u cijelosti schengensku pravnu stečevinu.

               Građani Palaua mogu boraviti najviše 90 dana u bilo kojem razdoblju od 180 dana na području svake države članice koja još ne primjenjuje u cijelosti schengensku pravnu stečevinu, neovisno o razdoblju boravka izračunatom za područje država članica koje u cijelosti primjenjuju schengensku pravnu stečevinu.

               3.
                     Ovim se Sporazumom ne utječe na mogućnost Palaua i država članica da produlje razdoblje boravka na više od 90 dana u skladu sa svojim nacionalnim pravom i pravom Unije.

               ČLANAK 5.

               Teritorijalna primjena

               1.
                     U pogledu Francuske Republike ovaj Sporazum primjenjuje se samo na europsko područje Francuske Republike.

               2.
                     U pogledu Kraljevine Nizozemske ovaj Sporazum primjenjuje se samo na europsko područje Kraljevine Nizozemske.

               ČLANAK 6.

               Zajednički odbor za upravljanje Sporazumom

               1.
                     Ugovorne stranke osnivaju Zajednički odbor stručnjaka (dalje u tekstu „Odbor”) koji se sastoji od predstavnika Unije i predstavnika Palaua. Uniju predstavlja Europska komisija.

               2.
                     Odbor, među ostalim, ima sljedeće zadaće:

               (a)
                     praćenje provedbe ovog Sporazuma;

               (b)
                     predlaganje izmjena ili dopuna ovog Sporazuma;

               (c)
                     rješavanje sporova koji proizlaze iz tumačenja ili primjene ovog Sporazuma.

               3.
                     Odbor se sastaje prema potrebi, na zahtjev jedne od ugovornih stranaka.

               4.
                     Odbor donosi svoj poslovnik.

               ČLANAK 7.

               Odnos između ovog Sporazuma i postojećih bilateralnih sporazuma o ukidanju viza
                  između država članica i Palaua

               Ovaj Sporazum ima prednost pred svim bilateralnim sporazumima ili dogovorima sklopljenima između pojedinih država članica i Palaua ako se njima uređuju pitanja obuhvaćena područjem primjene ovog Sporazuma.

               ČLANAK 8.

               Završne odredbe

               1.
                     Ugovorne stranke ratificiraju ili odobravaju ovaj Sporazum u skladu sa svojim unutarnjim postupcima te Sporazum stupa na snagu prvog dana drugog mjeseca nakon kasnijeg od dva datuma na koje ugovorne stranke jedna drugu obavijeste da su navedeni postupci završeni.

               Ovaj se Sporazum primjenjuje privremeno od dana nakon datuma njegova potpisivanja.

               2.
                     Ovaj se Sporazum sklapa na neodređeno vrijeme, osim ako se raskine u skladu sa stavkom 5.

               3.
                     Ovaj se Sporazum može izmijeniti pisanim sporazumom ugovornih stranaka. Izmjene stupaju na snagu nakon što ugovorne stranke jedna drugu obavijeste o završetku svojih unutarnjih postupaka potrebnih u tu svrhu.

               4.
                     Svaka ugovorna stranka može u cijelosti ili djelomično suspendirati primjenu ovog Sporazuma, posebno zbog javnog poretka, zaštite nacionalne sigurnosti ili zaštite javnog zdravlja, nezakonite imigracije ili nakon što bilo koja od ugovornih stranaka ponovno uvede obvezu posjedovanja vize. Odluka o suspenziji priopćuje se drugoj ugovornoj stranci najkasnije dva mjeseca prije njezina planiranog stupanja na snagu. Ako prestanu postojati razlozi za tu suspenziju, ugovorna stranka koja je suspendirala primjenu ovog Sporazuma odmah obavješćuje drugu ugovornu stranku te ukida suspenziju.

               5.
                     Svaka ugovorna stranka može raskinuti ovaj Sporazum pisanom obaviješću drugoj ugovornoj stranci. Ovaj Sporazum prestaje važiti 90 dana od dana takve obavijesti.

               6.
                     Palau može suspendirati primjenu ovog Sporazuma ili ga raskinuti samo u odnosu na sve države članice Unije.

               7.
                     Unija može suspendirati primjenu ovog Sporazuma ili ga raskinuti samo u odnosu na sve svoje države članice.

               Sastavljeno u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               ZAJEDNIČKA IZJAVA U POGLEDU ISLANDA, NORVEŠKE, ŠVICARSKE I LIHTENŠTAJNA

               Ugovorne stranke primaju na znanje bliski odnos između Europske unije i Norveške, Islanda, Švicarske i Lihtenštajna, posebno na temelju sporazumâ od 18. svibnja 1999. i 26. listopada 2004. o pridruživanju navedenih zemalja provedbi, primjeni i razvoju schengenske pravne stečevine.

               U takvim je okolnostima poželjno da tijela Norveške, Islanda, Švicarske i Lihtenštajna, s jedne strane, i Palaua, s druge strane, bez odgode sklope bilateralne sporazume o ukidanju viza za kratkotrajni boravak pod sličnim uvjetima kao u ovom Sporazumu.

               ZAJEDNIČKA IZJAVA O TUMAČENJU KATEGORIJE OSOBA KOJE PUTUJU U SVRHU OBAVLJANJA PLAĆENE AKTIVNOSTI
                  U SKLADU S ČLANKOM 3. STAVKOM 2. OVOG SPORAZUMA

               Želeći osigurati zajedničko tumačenje, ugovorne stranke suglasne su da, za potrebe ovog Sporazuma, kategorija osoba koje obavljaju plaćenu aktivnost obuhvaća osobe koje ulaze na područje druge ugovorne stranke u svrhu obavljanja plaćenog zanimanja ili plaćene aktivnosti kao zaposlenik ili pružatelj usluga.

               Ta kategorija ne bi trebala obuhvaćati:

               –
                     poslovne ljude, tj. osobe koje putuju za potrebe poslovanja (a nisu zaposlene u zemlji druge ugovorne stranke),

               –
                     sportaše ili umjetnike koji obavljaju aktivnost na ad hoc osnovi,

               –
                     novinare koje su poslali mediji iz njihove zemlje boravišta, i

               –
                     pripravnike premještene unutar poduzeća.

               Provedbu ove izjave nadzire Zajednički odbor u okviru svojih nadležnosti na temelju članka 6. ovog Sporazuma te on može predložiti izmjene ako to na temelju iskustava ugovornih stranaka smatra potrebnim.

               ZAJEDNIČKA IZJAVA O TUMAČENJU RAZDOBLJA OD 90 DANA
                  U BILO KOJEM RAZDOBLJU OD 180 DANA KAKO JE NAVEDENO U ČLANKU 4. OVOG SPORAZUMA

               Ugovorne stranke suglasne su da razdoblje od najviše 90 dana u bilo kojem razdoblju od 180 dana, kako je predviđeno člankom 4. ovog Sporazuma, znači neprekidni posjet ili nekoliko uzastopnih posjeta čije ukupno trajanje ne premašuje 90 dana u bilo kojem razdoblju od 180 dana.

               Pojam „bilo koji” podrazumijeva primjenu pomičnog referentnog razdoblja od 180 dana, analizirajući unatrag svaki dan boravka u prethodnom razdoblju od 180 dana, kako bi se provjerilo poštuje li se i dalje zahtjev boravka od najviše 90 dana u bilo kojem razdoblju od 180 dana. Među ostalim, to znači da se u slučaju odsutnosti u neprekinutom razdoblju od 90 dana dozvoljava novi boravak u trajanju do 90 dana.

               ZAJEDNIČKA IZJAVA O OBAVJEŠĆIVANJU GRAĐANA
                  O SPORAZUMU O UKIDANJU VIZA

               Prepoznajući važnost transparentnosti za građane Europske unije i građane Palaua, ugovorne stranke suglasne su osigurati potpuno širenje informacija o sadržaju i posljedicama sporazuma o ukidanju viza i povezanim pitanjima, kao što su uvjeti ulaska.

               _________________

                     (1)
                  SLEU L 149, 20.5.2014., str. 67.

                     (2)
                  Uredba Vijeća (EZ) br. 539/2001 od 15. ožujka 2001. o popisu trećih zemalja čiji državljani moraju imati vizu pri prelasku vanjskih granica i zemalja čiji su državljani izuzeti od tog zahtjeva (SLEU L 81, 21.3.2001., str. 1.).


               EUROPSKA KOMISIJA
            Bruxelles, 8.11.2016.
            COM(2016) 708 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizacijikao odgovor na zahtjev Španjolske – EGF/2016/004 ES/Comunidad Valenciana automobilska industrija

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  1
                (dalje u tekstu „Uredba o EGF-u”).

               2.Španjolska je 21. lipnja 2016. podnijela zahtjev za financijski doprinos iz EGF-a EGF/2016/004 ES/Comunidad Valenciana automobilska industrija, nakon otpuštanja viška radnika
                  2
                u gospodarskom sektoru razvrstanom u odjeljak 29 NACE-a Rev. 2 (Proizvodnja motornih vozila, prikolica i poluprikolica) u regiji Comunidad Valenciana (ES52), regiji razine NUTS 2 u Španjolskoj.

               3.Nakon ocjenjivanja tog zahtjeva Komisija je u skladu sa svim primjenjivim odredbama Uredbe o EGF-u donijela zaključak da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za dodjelu sredstava iz EGF-a

                        EGF/2016/004 ES/Comunidad Valenciana automobilska industrija

                        Država članica

                        Španjolska

                        Predmetna regija (razina NUTS
                           3
                         2)

                        Comunidad Valenciana (ES52)

                        Datum podnošenja zahtjeva

                        21. lipnja 2016.

                        Datum potvrde primitka zahtjeva

                        21. lipnja 2016.

                        Datum podnošenja zahtjeva za dodatne informacije

                        5. srpnja 2016.

                        Rok za dostavu dodatnih informacija

                        16. kolovoza 2016.

                        Rok za dovršetak ocjenjivanja

                        8. studenoga 2016.

                        Intervencijski kriterij

                        Članak 4. stavak 2. Uredbe o EGF-u

                        Broj obuhvaćenih poduzeća

                        29

                        Sektori ekonomske djelatnosti

                        (odjeljak NACE-a Rev. 2)
                           4

                        Odjeljak 29 (Proizvodnja motornih vozila, prikolica i poluprikolica)

                        Referentno razdoblje (devet mjeseci):

                        30. lipnja 2015. – 30. ožujka 2016.

                        Broj otpuštanja tijekom referentnog razdoblja

                        250

                        Ukupan broj prihvatljivih korisnika

                        250

                        Ukupan broj ciljanih korisnika

                        250

                        Proračun za usluge prilagođene potrebama (EUR)

                        1 334 000

                        Proračun za provedbu EGF-a
                           5
                         (EUR)

                        94 000

                        Ukupni proračun (EUR)

                        1 428 000

                        Doprinos iz EGF-a (60 %) (EUR)

                        856 800

               OCJENA ZAHTJEVA

               Postupak

               4.Španjolska je 21. lipnja 2016. podnijela zahtjev EGF/2016/004 ES/Comunidad Valenciana automobilska industrija, što je unutar 12 tjedana od datuma na koji su ispunjeni intervencijski kriteriji utvrđeni člankom 4. Uredbe o EGF-u. Komisija je istog datuma potvrdila primitak zahtjeva te je 5. srpnja 2016. od Španjolske zatražila dodatne informacije. Te dodatne informacije dostavljene su unutar šest tjedana od dana podnošenja zahtjeva za dodatne informacije. Rok od 12 tjedana od dana primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za dodjelu financijskog doprinosa istječe 8. studenoga 2016.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 250 radnika koji su proglašeni viškom u ekonomskom sektoru razvrstanom u odjeljak 29 NACE-a Rev. 2 (Proizvodnja motornih vozila, prikolica i poluprikolica) u regiji Comunidad Valenciana (ES52), regiji razine NUTS 2.

                        Poduzeća i broj otpuštanja u referentnom razdoblju

                        ANADIA FUNDICION

                        1

                        INDUSTRIAS DOLZ SA

                        1

                        AUTOMOVILES BLAM SL

                        1

                        INDUSTRIAS DOLZ SL

                        1

                        BENIMAR-OCARSA SA

                        1

                        INDUSTRIAS OCHOA SL

                        1

                        BERGE AUTOMOTIVE LOGISTICS SL

                        1

                        LEAR EUROPEAN HOLDING SLU

                        1

                        BOSAL ESPAÑA SA

                        1

                        MAGNA SEATING SPAIN SAU

                        2

                        BOSAL MADRID SL

                        1

                        MODULAR LOGISTICA VALENCIANA SL

                        1

                        BOSAL VALENCIA SAU

                        215

                        MUELLES Y BALLESTAS HISPANO ALEMANAS SL

                        1

                        ELECTRO CASTELLAR SL

                        2

                        RADIADORES ORDOÑEZ SA

                        2

                        ESTAMPACIONES METALICAS MOYMA SL

                        1

                        SAS AUTOSYSTEMTECHNIK VALENCIA SLU

                        1

                        FABRICACION MODULAR VALENCIANA SL

                        1

                        SICAL SL

                        1

                        FAURECIA AUTOMOTIVE EXTERIORES ESPAÑA SAU

                        1

                        SPANIA GTA TECNOMOTIVE SL

                        1

                        FAURECIA EMISSION CONTROL TECHNOLOGIES PAMPLONA

                        1

                        STIL CONVERSION SL

                        1

                        FAURECIA INTERIOR SYSTEMS SALC ESPAÑA SL

                        1

                        TALENTO Y EXPERIENCIA SL

                        1

                        FEU VERT IBERICA SA

                        1

                        TECNOVE SL

                        1

                        FORD ESPAÑA SL

                        5

                        Ukupan broj poduzeća: 29

                        Ukupan broj otpuštanja:

                        250

                        Ukupan broj samozaposlenih osoba koje su prestale obavljati svoju djelatnost:

                        0

                        Ukupan broj prihvatljivih radnika i samozaposlenih osoba:

                        250

               Intervencijski kriteriji

               6.Španjolska je podnijela zahtjev na temelju intervencijskih kriterija iz članka 4. stavka 2., odstupajući od kriterija iz članka 4. stavka 1. točke (b) Uredbe o EGF-u kojom se propisuje najmanje 500 otpuštanja u referentnom razdoblju od devet mjeseci u poduzećima koja djeluju u istom ekonomskom sektoru definiranom u odjeljku NACE-a Rev. 2 i smještenima u jednoj regiji ili u dvjema susjednim regijama razine NUTS 2 u državi članici. U regiji Comunidad Valenciana (ES52), regiji razine NUTS 2, došlo je do ukupno 250 otpuštanja.

               7.Za ovaj je zahtjev devetomjesečno referentno razdoblje trajalo od 30. lipnja 2015. do 30. ožujka 2016.

               Izračun broja otpuštanja i prestanaka djelatnosti

               8.Sva se otpuštanja tijekom referentnog razdoblja računaju od dana stvarnog raskida ugovora o radu ili njegova isteka.

               Prihvatljivi korisnici

               9.Ukupan broj prihvatljivih korisnika iznosi 250.

               Veza između otpuštanja i velikih strukturnih promjena u tokovima svjetske trgovine nastalih zbog globalizacije

               10.Španjolska tvrdi da je europska automobilska industrija u posljednjem desetljeću izgubila znatan tržišni udio, povezujući to s otpuštanjima i velikim strukturnim promjenama u svjetskoj trgovini pod utjecajem globalizacije.

               11.Dok je u skupini zemalja EU-27 u 2015., gledano u apsolutnim brojkama, ostvaren pad proizvodnje motornih vozila u usporedbi s 2006. za 0,5 milijuna jedinica (sa 18,7 milijuna jedinica u 2006. na 18,2 u 2015.), odnosno -2,8 %, proizvodnja na globalnoj razini porasla je za 31,1 % (sa 69,2 milijuna jedinica u 2006. na 90,9 u 2015.)
                  6
               , prvenstveno u Kini i ostalim gospodarstvima jugoistočne Azije.

               12.Na sljedećem je grafikonu prikazan pad tržišnog udjela EU-a za osobne automobile od 2000. do 2013. Tržišni udio EU-a pao je sa 39,3 % u 2000. na 22,3 % u 2013., što je pad od 17 postotnih bodova.

               Proizvodnja putničkih automobila – Međunarodna usporedba (% udjela) – 2000.–2013.

                        EU

                        NAFTA

                        Japan

                        Južna Koreja

                        Zemlje BRIC-a

                        Jedinice

                        Izvor: Međunarodna organizacija proizvođača motornih vozila (OICA)

               13.Kina je 2015. bila najveći proizvođač te je u njoj proizvedeno 26 % svjetskih automobila, dok je EU drugi najveći proizvođač s udjelom od 22 % u ukupnoj svjetskoj proizvodnji putničkih automobila, koja iznosi 73,5 milijuna
                  7
               . Ovaj pad tržišnog udjela EU-a dio je dugotrajnog trenda koji je Komisija već uočila u ocjenama prethodnih slučajeva EGF-a u automobilskoj industriji utemeljenih na globalizaciji trgovine
                  8
               .

               14.Glavni je pokretač tog trenda zemljopisni pomak u potrošnji povezan s globalizacijom, osobito nagli rast potražnje na azijskom tržištu, od čega proizvođači iz EU-a imaju manje koristi jer su na tim tržištima tradicionalno lošije pozicionirani.

               15.Pad domaće potražnje kao rezultat gospodarske i financijske krize osjetio se i u europskoj automobilskoj industriji. Broj registriranih putničkih automobila u EU-u bio je u konstantnom padu između 2008. i 2013. Od 2014. ovaj se trend promijenio. Međutim, ukupni broj registracija još uvijek nije na onim razinama na kojima je bio u godinama prije gospodarske i financijske krize
                  9
               .

               Novoregistrirani putnički automobili u EU-u u milijunima jedinica,
                  % promjene / 2004. – 2015.

               16.Pad automobilske proizvodnje u Španjolskoj doveo je do smanjenja broja tvrtki i radnih mjesta. Tijekom razdoblja 2008. – 2014. broj poduzeća u automobilskom sektoru smanjio se sa 901 na 806 (-10,5 %), a broj radnih mjesta u ovom sektoru smanjio se sa 164 038 na 135 997
                  (-17 %). U regiji Comunidad Valenciana 62 poduzeća u automobilskom sektoru (od ukupno 187) prestala su s radom. To je smanjenje od 33,16 %.

               17.Do danas su za sektor proizvodnje motornih vozila, prikolica i poluprikolica podnesena 23 zahtjeva za financijski doprinos iz EGF-a, od kojih se 13 temeljilo na učincima globalizacije na trgovinu, a 10 na svjetskoj financijskoj i gospodarskoj krizi
                  10
               .

               Događaji koji uzrokuju otpuštanja i prestanak aktivnosti

               18.Događaji koji su doveli do ovih otpuštanja su stečaj i zatvaranje poduzeća Bosal S.A. iz kojeg je otpuštena većina radnika koji su predmet ovog zahtjeva.

               19.Tvrtka Bosal S.A. počela je s radom 1986. u gradu Saguntu. Temeljna djelatnost ove tvrtke bila je proizvodnja dijelova i dodatne opreme za motorna vozila (posebno ispušnih sustava za automobile, katalitičkih pretvornika itd.). Bosal je u početku proizvodio samo za španjolsko tržište automobila. Međutim, proizvodnja se poslije proširila te su se u poduzeću proizvodili originalni dijelovi i za druga tržišta automobila.

               20.Poduzeće je od 2012. bilo u poteškoćama zbog pada proizvodnje vozila u EU-u. Kako bi se količina proizvodnje prilagodila potražnji i kako bi se smanjili troškovi, u Bosalu je uvedena obavezna smanjena satnica rada koja se primjenjivala na sve zaposlenike. Međutim, te mjere nisu se pokazale uspješnima pa je poduzeće 15. siječnja 2015. objavilo stečaj te je stavljeno pod posebnu upravu. Iz Bosala je u studenome 2015. otpuštena cjelokupna radna snaga (215 radnika) i pokrenut je postupak likvidacije.

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               21.Gospodarstvo Sagunta, područja u kojem su se dogodila otpuštanja, 80-ih godina bilo je uglavnom vezano uz Altos Hornos del Mediterráneo (visoka peć). Nakon zatvaranja ove tvrtke teritorij je proglašen „preferencijalnim područjem ponovne industrijalizacije” te su novim poduzećima koja su se osnovala na tom području odobreni mnogi poticaji. Većina poduzeća koja su osnovana u Saguntu bila je povezana s automobilskom industrijom. Zbog udruženog utjecaja gospodarske i financijske krize te globalizacije proizvodnje automobila, mnoge su tvrtke nakon 2008. prekinule ili znatno smanjile svoje djelatnosti, što je rezultiralo smanjenjem satnice i otpuštanjima. Usporavanje industrijskih aktivnosti imalo je dalekosežan utjecaj na gospodarstvo i zaposlenost u Saguntu. Broj nezaposlenih osoba u Saguntu 2015. utrostručio se u usporedbi s 2007. te je sa 2 778 osoba porastao na 6 437. 250 otpuštenih radnika koji su predmet ovog zahtjeva dodatno će oslabjeti ionako lošu situaciju sa zapošljavanjem na predmetnom području.

               Objašnjenje izvanrednih okolnosti na kojima se temelji prihvatljivost zahtjeva

               22.Španjolska tvrdi da bi se ovaj zahtjev zbog izvanrednih okolnosti koje su uvelike utjecale na zaposlenost i na lokalno, regionalno ili nacionalno gospodarstvo trebao svakako izjednačiti sa zahtjevom iz članka 4. stavka 1. točke (b) Uredbe o EGF-u, unatoč tome što je tijekom referentnog razdoblja od devet mjeseci otpušteno manje od 500 radnika. Smatra se da je brojka od 250 izgubljenih radnih mjesta u Saguntu dovoljno velika s obzirom na okolnosti tog malog grada i okolnog ruralnog područja koje je, osim učinaka globalizacije, pretrpjelo ozbiljne posljedice gospodarske i financijske krize na sektor automobilske industrije koji je iznimno važan za gospodarstvo tog područja. Iako je zaposlenost prošle godine pokazivala znakove oporavka, stopa nezaposlenosti u regiji Comunidad Valenciana još je uvijek 21,8 %
                  11
               .

               23.Stopa uključenosti u sustav socijalnog osiguranja pala je za 15 % (-296 952 osobe) od ukupnog broja zaposlenih u regiji Comunidad Valenciana 2015. u odnosu na 2008., dok je u Saguntu broj zaposlenih osoba pao za 28,5 % (-5 939 osoba), tj. razlika od 13,5 postotnih bodova u odnosu na vrijednosti regije
                  12
               .

               24.Uspoređujući podatke o nezaposlenosti Eurostata za gradove koji imaju sličan broj stanovnika kao Sagunto, Španjolska tvrdi da jedino gradovi koji se nalaze u vrlo perifernim područjima (npr. Le Tampon-Reunion: 26,8 %) ili onima koji su bili predmet nekoliko slučajeva EGF-a (Središnja Makedonija-Grčka: 28,7 %) imaju stope nezaposlenosti veće od stope u Saguntu (25,8 %).

               25.Comunidad Valenciana jedna je od regija EU-a koja je bila najviše pogođena učincima gospodarske i financijske krize te globalizacije. Španjolska je od 2009. podnijela devet zahtjeva za financijski doprinos iz EGF-a
                  13
                kao potporu radnicima koji su bili proglašeni viškom u toj regiji u raznim sektorima. Ukupno je u 1 560 poduzeća, uglavnom malih i srednjih poduzeća (MSP-ova), izvršeno 7 600 otpuštanja. Osim toga, Sagunto i okrug u kojem se nalazi, Camp de Morvedre, još se uvijek bore s učincima masovnih otpuštanja za koje je zahtjev za financijski doprinos iz EGF-a podnesen i odobren 2014
                  14
               .

               26.Industrijska su postrojenja na tom području, zbog gospodarske situacije posljednjih godina koja je dovela do zatvaranja velikog broja poduzeća, uglavnom ispražnjena. U regiji nije bilo nedavnih otvorenja pogona u kojima bi se radnicima mogle pružiti nove prilike za zaposlenje. Kako bi se ovaj trend promijenio, regionalna vlada uključila je Sagunto u svoj akcijski plan usmjeren na ponovno industrijsko oživljavanje područja. U proračunu za 2016. za tu su svrhu predviđena četiri milijuna eura.

               27.Gotovo 20 % stanovništva Sagunta starije su osobe, a 5,8 % starije je od 80 godina. Među nezaposlenim osobama dugoročna nezaposlenost je 38,5 %, dok se dugoročna nezaposlenost osoba starijih od 45 godina penje na čak 58,7 %. 71 % otpuštenih radnika koji su predmet ovog zahtjeva starije je od 45 godina, 78 % bilo je zaposleno u istom poduzeću najmanje 15 uzastopnih godina, a 50 % nema nikakve obrazovne kvalifikacije, što ih čini vrlo ranjivima u kontekstu nedostatka radnih mjesta. Popisom stanovništva iz 2014. pokazalo se i da je omjer ovisnosti u Saguntu 53,7 %, što je više od prosjeka EU-28, koji iznosi 51,8 %
                  15
               .

               Ciljani korisnici i predložene mjere

               Ciljani korisnici

               28.Od svih otpuštenih radnika očekuje se da će sudjelovati u mjerama. Podjela ciljanih radnika prema spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        muškarci:

                        241

                        (96,4 %)

                        žene:

                        9

                        (3,6 %)

                        Državljanstvo:

                        građani EU-a:

                        249

                        (99,6 %)

                        građani trećih zemalja:

                        1

                        (0,4 %)

                        Dobna skupina:

                        15 – 24 godine:

                        0

                        (0,0 %)

                        25 – 29 godina:

                        1

                        (0,4 %)

                        30 – 54 godine:

                        191

                        (76,4 %)

                        55 – 64 godine:

                        58

                        (23,2 %)

                        stariji od 64 godine:

                        0

                        (0,0 %)

               Prihvatljivost predloženih mjera

               29.Usluge prilagođene potrebama koje će se osigurati otpuštenim radnicima sastoje se od sljedećih mjera:

               –Uvodni i informativni sastanci. Ovo je prva mjera koja će se ponuditi svim otpuštenim radnicima i uključuje: (1) opće informativne sastanke i pojedinačne informativne sastanke o vještinama i uvjetima osposobljavanja, dostupnim programima savjetovanja i osposobljavanja i naknadama i poticajima; (2) postupak upisa.

               –Profesionalna orijentacija. Ovo uključuje profiliranje radnika koji sudjeluju u programu te osmišljavanje prilagođenog puta za ponovno uključivanje, radionice o poduzetništvu i tehnikama traženja posla te savjetovanje i dodatnu potporu prilagođenu potrebama tijekom razdoblja primjene. Sudionici se mogu koristiti uslugama mentoriranja i nakon njihova ponovnog uključivanja u tržište rada.

               –Traženje posla. Ovo uključuje intenzivnu i aktivnu potragu za lokalnim i regionalnim prilikama za zapošljavanje uz pomoć posrednika u zapošljavanju te potom zapošljavanje u skladu sa sposobnostima. Svrha je ove mjere nadopuniti pojedinačno traženje posla koje poduzima primatelj mjere.

               –Osposobljavanje. Mjere osposobljavanja uključivat će razne tečajeve koji će biti podijeljeni u dvije skupine: stručno osposobljavanje i osposobljavanje za transverzalne vještine. Stručno osposobljavanje bit će usmjereno na stručno licenciranje, primjerice prikupljanje licencija potrebnih u sektoru putničkog prijevoza (CPC)
                  16
               , i na sektore ili područja u kojima postoje ili će se pojaviti mogućnosti, primjerice prehrambeni sektor (sigurnost hrane, HACCP
                  17
                itd.), kuhanje, sprečavanje rizika na radnom mjestu, kontrola kvalitete i standardi zaštite okoliša (ISO 9001
                  18
               , ISO 14000
                  19
               , EFQM
                  20
                itd.), projekti HVAC-a
                  21
               , održavanje industrijske opreme itd. Ponuda osposobljavanja za transverzalne vještine uključivat će osposobljavanje za razne vještine koje pridonose boljoj poslovnoj učinkovitosti, kao što su informacijsko-komunikacijske tehnologije, strani jezici, poslovno upravljanje itd.

               –Promicanje poduzetništva. Ovom se mjerom nastoji pomoći otpuštenim radnicima koji razmišljaju o pokretanju vlastitog poduzeća, a uključuje elemente poput razvijanja poslovne ideje, planiranja, provođenja studije izvodljivosti, prikupljanja financijskih sredstava itd.; sudionicima će biti omogućeno prilagođeno mentorstvo tijekom cijelog procesa pokretanja poduzeća i podrška pri administrativnim zahtjevima. Sudionici se mogu koristiti uslugama mentoriranja i nakon pokretanja vlastitog poduzeća.

               –Doprinos za pokretanje poduzeća. Radnici koji pokreću vlastito poduzeće dobit će do 15 000 EUR kao doprinos za pokrivanje troškova na početku poslovanja. Pristup financiranju jedna je od najvećih poteškoća s kojima se poduzetnici susreću pri pokretanju posla. Cilj je ove mjere navedenom financijskom potporom promicati poduzetništvo.

               –Naknada za sudjelovanje. Nakon što postignu dogovorene ciljeve u programu ponovnog uključivanja u rad, korisnicima će se isplatiti jednokratna naknada od 600 EUR.

               –Doprinos za troškove putovanja. Radnicima koji sudjeluju u mjerama isplatit će se doprinos za putne troškove. Konačan iznos izračunat će se na temelju stvarnog broja dana u kojima je radnik sudjelovao i prijeđene udaljenosti. Procjenjuje se da bi sudionici mogli primiti u prosjeku 300 EUR.

               –Pomoć pojedincima koji se brinu o uzdržavanim osobama. Pod uvjetom da sudjeluju u navedenim mjerama radnici koji uzdržavaju drugu osobu (djecu, starije osobe ili osobe s invaliditetom) dobit će nadoknadu dijela troškova za pružatelje skrbi. Time se žele pokriti dodatni troškovi radnika koji se brinu o uzdržavanim osobama kako bi se koristili osposobljavanjem ili drugim mjerama.

               –Doprinos za troškove promjene boravišta. Radnici koji prihvate posao zbog kojeg moraju promijeniti boravište dobit će paušalni iznos od 3 000 EUR za pokrivanje nužnih troškova.

               –Doprinos za neograničeni internet. Radnicima koji nemaju internet kod kuće, a uvedu ga kako bi imali pristup osposobljavanju ili drugim mjerama na digitalnim platformama, nadoknadit će se do 75 % mjesečne naknade za neograničeno korištenje internetom.

               –Naknada za zapošljavanje. Korist od ovog plaćanja imaju otpušteni radnici jer se njime potiče njihovo ponovno zapošljavanje na određeno ili neodređeno vrijeme u drugom poduzeću. Ako neko poduzeće zaposli radnika na neodređeno vrijeme, bit će mu isplaćeno 3 000 EUR po radniku, dok će za ponovno zapošljavanje na određeno razdoblje od najmanje 12 mjeseci primiti 1 000 EUR po radniku.

               30.Navedene predložene mjere aktivne su mjere na tržištu rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               31.Španjolska je dostavila tražene podatke o mjerama koje su na temelju nacionalnog zakonodavstva ili kolektivnih ugovora obvezne za predmetno poduzeće. Potvrđeno je da financijski doprinos iz EGF-a neće biti zamjena za te mjere.

               Predviđeni proračun

               32.Predviđeni ukupni troškovi iznose 1 428 000 EUR, a sastoje se od rashoda za usluge prilagođene potrebama u iznosu od 1 334 000 EUR i rashoda za aktivnosti pripreme, upravljanja, informiranja i promidžbe te nadzora i izvješćivanja u iznosu od 94 000 EUR.

               33.Ukupni traženi financijski doprinos iz EGF-a iznosi 856 800 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku
                        (u EUR)
                        (*)

                        Predviđeni ukupni troškovi

                        (u EUR)
                        (**)

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Uvodni i informativni sastanci:
                           (acción de acogida)

                        250

                        204

                        51 000

                        Profesionalna orijentacija
                           (orientación, asesoramiento laboral e itinerario personalizado de inserción)

                        250

                        408

                        102 000

                        Traženje posla
                           (job placement)

                        250

                        476

                        119 000

                        Osposobljavanje
                           (formación)

                        230

                        2 000

                        460 000

                        Promicanje poduzetništva
                           (emprendimiento)

                        30

                        2 000

                        60 000

                        Doprinos za pokretanje posla
                           (incentivo para establecimiento de negocio)

                        16

                        13 400

                        214 400

                        Podzbroj (a):

                        Postotak paketa usluga prilagođenih potrebama

                        –

                        1 006 400

                        (75,44 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Naknada za sudjelovanje
                           (incentivo para participar)

                        170

                        600

                        102 000

                        Doprinos za troškove putovanja
                           (incentivo para desplazamiento)

                        50

                        300

                        15 000

                        Pomoć pojedincima koji se brinu o uzdržavanim osobama
                           (Incentivos que remuevan obstáculos que impidan la participación)

                        50

                        1 500

                        75 000

                        Doprinos za troškove promjene boravišta
                        (incentivo por traslado)

                        5

                        3 000

                        15 000

                        Doprinos za neograničeni internet
                        (incentivo para disponer de accesso a Internet en el domicilio)

                        150

                        404

                        60 600

                        Naknada za zapošljavanje
                        (incentivo empleadores)

                        25

                        2 400

                        60 000

                        Podzbroj (b):

                        Postotak paketa usluga prilagođenih potrebama

                        –

                        327 600

                        (24,56 %)

                         Mjere na temelju članka 7. stavka 4. Uredbe o EGF-u

                        1. Pripremne aktivnosti

                        –

                        0

                        2. Upravljanje

                        –

                        90 000

                        3. Informiranje i promidžba

                        –

                        4 000

                        4. Nadzor i izvješćivanje

                        –

                        0

                        Podzbroj (c):

                        Postotak ukupnih troškova:

                        –

                        94 000

                        (6,58 %)

                        Ukupni troškovi (a + b + c):

                        –

                        1 428 000

                        Doprinos iz EGF-a (60 % ukupnih troškova)

                        –

                        856 800

               (*) Kako bi se izbjegle decimale, zaokruženi su predviđeni troškovi po radniku. Međutim, zaokruživanjem se ni na koji način ne utječe na ukupni iznos troškova bilo koje mjere koji su jednaki onima navedenima u zahtjevu koji je podnijela Španjolska.

               (**) Ukupni se iznosi ne podudaraju zbog zaokruživanja.

               34.Troškovi mjera koje su u prethodnoj tablici utvrđene kao mjere na temelju članka 7. stavka 1. točke (b) Uredbe o EGF-u ne premašuju 35 % ukupnih troškova usklađenog paketa usluga prilagođenih potrebama. Španjolska je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               35.Španjolska je potvrdila da troškovi ulaganja za samozapošljavanje, osnivanje poduzeća i radničko preuzimanje poduzeća neće premašiti 15 000 EUR po korisniku.

               Razdoblje prihvatljivosti rashoda

               36.Španjolska je 20. rujna 2016. ciljanim korisnicima počela pružati usluge prilagođene potrebama. Stoga će rashodi za te mjere biti prihvatljivi za financijski doprinos iz EGF-a od 20. rujna 2016. do 20. rujna 2018.

               37.Španjolska od 1. listopada 2015. snosi administrativne troškove provedbe EGF-a. Izdaci za aktivnosti pripreme, upravljanja, informiranja i promidžbe te nadzora i izvješćivanja stoga ispunjavaju uvjete za financijski doprinos iz EGF-a od 1. listopada 2015. do 20. ožujka 2019.

               Komplementarnost s mjerama koje se financiraju iz nacionalnih fondova ili fondova Unije

               38.Izvor nacionalnog pretfinanciranja ili sufinanciranja jesu javna sredstva iz sustava SERVEF
                  22
                (javni zavodi za zapošljavanje autonomne vlade).

               39.Španjolska je potvrdila da za navedene mjere za koje prima financijski doprinos iz EGF-a neće primati i financijski doprinos iz drugih financijskih instrumenata Unije.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               40.Španjolska je navela da je usklađeni paket usluga prilagođenih potrebama sastavljen u dogovoru s predstavnicima radnika, socijalnim partnerima, nadležnim udrugama poslodavaca i lokalnim vlastima (Sagunto).

               41.Zabrinuti zbog nepovoljne situacije radnika nakon najave zatvaranja poduzeća, predstavnici bivših zaposlenika Bosala (poduzeća iz kojeg je otpuštena većina radnika koji su predmet ovog zahtjeva) obavijestili su SERVEF da su spremni podržati zahtjev za financiranje iz EGF-a. Na sastanku 1. listopada 2015. odlučeno je da se podnese zahtjev za financiranje iz EGF-a. Na sljedećim sastancima određene su mjere koje će se ponuditi radnicima i njihov raspored.

               Sustavi za upravljanje i nadzor

               42.U zahtjevu se nalazi opis sustava za upravljanje i nadzor kojim se utvrđuju nadležnosti uključenih tijela. Španjolska je obavijestila Komisiju da će financijskim doprinosom upravljati i da će ga nadzirati ista tijela koja upravljaju financiranjem iz Europskog socijalnog fonda (ESF) u Španjolskoj i provode nadzor nad njim. Dirección General de Financiación y Fondos Europeos bit će posrednik u ime upravljačkog tijela.

               Obveze predmetne države članice

               43.Španjolska je dostavila sva potrebna jamstva u pogledu sljedećeg:

               –da se načela jednakog postupanja i nediskriminacije poštuju u vezi s pristupom predloženim mjerama i njihovom provedbom,

               –da su ispunjeni zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –da su poduzeća koja su nastavila s radom nakon što su provela otpuštanja ispunila svoje pravne obveze kojima se uređuju otpuštanja te su se u skladu s tim obvezama pobrinula za svoje radnike,

               –da se za predložene mjere neće primati financijska potpora iz drugih fondova ili financijskih instrumenata Unije i da će se spriječiti dvostruko financiranje,

               –da će predložene mjere biti komplementarne s mjerama koje se financiraju iz strukturnih fondova,

               –da će financijski doprinos iz EGF-a biti u skladu s proceduralnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               44.EGF ne smije premašiti najveći godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020
                  23
               .

               45.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u i uzela u obzir broj ciljanih korisnika, predložene mjere i predviđene troškove, Komisija predlaže da se na temelju zahtjeva mobilizira EGF kako bi se osigurao financijski doprinos od 856 800 EUR, što predstavlja 60 % ukupnih troškova predloženih mjera.

               46.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, suradnji u proračunskim pitanjima i dobrom financijskom upravljanju
                  24
               .

               Povezani akti

               47.Istodobno s podnošenjem ovog Prijedloga odluke o mobilizaciji EGF-a Komisija će Europskom parlamentu i Vijeću podnijeti prijedlog za prijenos iznosa od 856 800 EUR u odgovarajuću proračunsku liniju.

               48.Istodobno s donošenjem ovog prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o upotrebi EGF-a.

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji
                  kao odgovor na zahtjev Španjolske – EGF/2016/004 ES/Comunidad Valenciana automobilska industrija

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006
                  25
               , a posebno njezin članak 15. stavak 4.,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  26
               , a posebno njegovu točku 13.,

               uzimajući u obzir prijedlog Europske komisije,

               budući da:

               (1)Svrha Europskog fonda za prilagodbu globalizaciji (EGF) jest pružanje potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine nastalih zbog globalizacije, zbog nastavka svjetske financijske i gospodarske krize ili nove svjetske financijske i gospodarske krize te pomaganje tim radnicima da se ponovno uključe na tržište rada.

               (2)EGF ne smije premašiti najveći godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe Vijeća (EU, Euratom) br. 1311/2013
                  27
               .

               (3)Španjolska je 21. lipnja 2016. podnijela zahtjev za mobilizaciju EGF-a u vezi s otpuštanjima u gospodarskom sektoru razvrstanom u odjeljak 29 Statističke podjele gospodarskih aktivnosti u Europskoj zajednici („NACE”) Rev. 2 (Proizvodnja motornih vozila, prikolica i poluprikolica) u regiji Comunidad Valenciana (ES52), regiji razine 2 prema nomenklaturi teritorijalnih jedinica za statistiku („NUTS”)
                  28
                u Španjolskoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Tim se zahtjevom ispunjavaju uvjeti za određivanje financijskog doprinosa iz EGF-a utvrđeni člankom 13. Uredbe (EU) br. 1309/2013.

               (4)U skladu s člankom 4. stavkom 2. Uredbe (EU) br. 1309/2013 potvrđuje se prihvatljivost zahtjeva Španjolske jer otpuštanja imaju znatan učinak na zaposlenost i lokalno, regionalno ili nacionalno gospodarstvo.

               (5)Kako bi se osigurao financijski doprinos u iznosu od 856 800 EUR za zahtjev koji je podnijela Španjolska, trebalo bi mobilizirati EGF.

               (6)Kako bi se sredstva iz EGF-a mogla što prije upotrijebiti, ova bi se odluka trebala primjenjivati od dana njezina donošenja,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2016. mobilizira se Europski fond za prilagodbu globalizaciji da bi se osigurao iznos od 856 800 EUR u obliku odobrenih sredstava za preuzete obveze i odobrenih sredstava za plaćanje.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja Odluke]*.

                  29Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)
                  SL L 347, 20.12.2013., str. 855.

                     (2)
                  U smislu članka 3. Uredbe o EGF-u.

                     (3)
                  Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.).

                     (4)
                  SL L 393, 30.12.2006., str. 1.

                     (5)
                  U skladu s člankom 7. stavkom 4. Uredbe (EU) br. 1309/2013.

                     (6)
                  Baza podataka OICA-e

                     (7)
                  Europsko udruženje proizvođača automobila (ACEA), Džepni vodič automobilske industrije za 2016. – 2017. (The automobile Industry Pocket Guide 2016. – 2017.)

                     (8)
                  Vidjeti bilješku br. 10.

                     (9)
                  Europsko udruženje proizvođača automobila (ACEA), Džepni vodič automobilske industrije za 2016. – 2017. (The automobile Industry Pocket Guide 2016. – 2017.)

                     (10)
                  Utemeljeno na globalizaciji trgovine: EGF/2016/004 ES Comunidad Valenciana automobilska industrija, (predmet slučaja ovog prijedloga odluke) i EGF/2007/001 LFR PSA dobavljači. COM(2007) 415; EGF/2007/010 PT Lisboa Alentejo. COM(2008) 94; EGF/2008/002 ES Delphi. COM(2008) 547; EGF/2008/004 ES Castilla y León Aragón. COM(2009) 150; EGF/2009/013 DE Karmann. COM(2010) 007; EGF/2012/005 SE Saab, COM(2012) 622; EGF/2012/008 IT De Tomaso; COM(2013) 469; EGF/2013/006 PL Fiat Auto Poljska, COM(2014) 699¸ EGF/2013/012 BE Ford Genk, COM(2014) 532; EGF/2014/006 FR PSA, COM(2014) 560; EGF/2015/003 BE Ford Genk, COM(2015) 336 i EGF/2015/009 SE Volvo Trucks, COM(2016) 61
                     Utemeljeno na svjetskoj financijskoj i gospodarskoj krizi: EGF/2009/007 SE Volvo, COM(2009) 602 EGF/2009/009 AT Steiermark, COM(2009) 602; EGF/2009/019 FR Renault, COM(2011) 420; EGF/2010/002 ES Cataluña automobilska industrija, COM(2010) 453; EGF/2010/004 PL Wielkopolskie, COM(2010) 616; EGF/2010/015 FR Peugeot, COM(2012) 461; EGF/2010/031 BE General Motors Belgija, COM(2011) 212; EGF/2011/003 DE Arnsberg i Düsseldorf automobilska industrija, COM(2011) 447; EGF/2011/005 PT Norte-Centro automobilska industrija, COM(2011) 664 i EGF/2015/002 DE Adam Opel, COM(2015) 342.

                     (11)
                  EPA 2. kvartal 2016.

                     http://www.datosmacro.com/paro-epa/espana-comunidades-autonomas/valencia

                     (12)
                  Instituto Nacional de la Seguridad Social.

                     (13)
                  EGF/2009/014 ES Comunidad Valenciana keramika, COM(2010) 216;
                     EGF/2010/005 ES Comunidad Valenciana obrada prirodnog kamena, COM(2010) 617;
                     EGF/2010/009 ES Comunidad Valenciana tekstil, COM(2010) 613;
                     EGF/2011/006 ES Comunidad Valenciana građevinski sektor, COM(2012) 53;
                     EGF/2011/020 ES Comunidad Valenciana obuća, COM(2012) 204;
                     EGF/2013/004 ES Comunidad Valenciana građevni materijali, COM(2013) 635;
                     EGF/2013/008 ES Comunidad Valenciana tekstil, COM(2014) 45;
                     EGF/2014/004 ES Comunidad Valenciana metal, COM(2014) 515
                     EGF/2016/004 ES Comunidad Valenciana automobilska industrija, (predmet slučaja ovog prijedloga odluke).

                     (14)
                  EGF/2014/004 ES Comunidad Valenciana metal, COM(2014) 515.

                     (15)

                     http://ec.europa.eu/eurostat/statistics-explained/index.php/Population_structure_and_ageing

                     (16)
                  Potvrda o stručnoj osposobljenosti (CPC).

                     (17)
                  Analiza opasnosti i kritičnih kontrolnih točaka (HACCP).

                     (18)
                  Standardom ISO 9001 utvrđuju se zahtjevi sustava upravljanja kvalitetom.

                     (19)
                  Standardima ISO 14000 obuhvaćeni su različiti aspekti brige za okoliš.

                     (20)
                  Model kvalitete prema EFQM-u koji definira Europska zaklada za upravljanje kvalitetom.

                     (21)
                  Sustavi za grijanje, prozračivanje i klimatizaciju (HVAC).

                     (22)
                  Servicio Valenciano de Empleo y Formación de la Generalitat Valenciana (SERVEF).

                     (23)
                  SL L 347, 20.12.2013., str. 884.

                     (24)
                  SL C 373, 20.12.2013, str. 1.

                     (25)
                  SL L 347, 20.12.2013., str. 855.

                     (26)
                  SL C 373, 20.12.2013, str. 1.

                     (27)
                  Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (SL L 347, 20.12.2013., str. 884.).

                     (28)
                  Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.).

                     (29)
                   Datum unosi Parlament prije objave u SL-u.